ვერცხლის ჰალოგენიდი

ვერცხლის ჰალოგენიდი — ვერცხლის ქიმიური ნაერთი ჰალოგენთან. კარგადაა შესწავლილი ერთვალენტოვანი ვერცხლის ჰალოგენიდები: ფთორიდი — AgF, ქლორიდი — AgCl, ბრომიდი — AgBr, იოდიდი — AgI. ცნობილია აგრეთვე Ag2F და AgF2 (ძლიერი მჟანგველი). კრისტალები AgF უფერულია, AgCl — თეთრი, AgBr და AgI შეფერილია ყვითლად. დნობის ტემპერატურა AgF ტოლია 435°C, AgCl — 457.5°C, AgBr — 430°C (700°C-მდე გახურებისას იშლება), AgI — 555°C. ვერცხლის ჰალოგენიდები, გარდა ფთორიდებისა, წყალში ცუდად იხსნება, ამიაკში გახსნისას წარმოქმნიან კომპლექსურ ამიაკატებს. ვერცხლის ჰალოგენიდებს ღებულობენ ჰალოგენებისა და ვერცხლის უშუალო ურთიერთქმედებით მაღალ ტემპერატურაზე. AgCl იყენებენ კოსმოსური გამოსხივების დეტექტორად, მედიცინაში; AgBr — ორგანულ სინთეზში კატალიზატორად. ანალოგურ ფოტოგრაფიაში ვერცხლის ჰალოგენიდებს იყენებენ შუქმგრძნობიარე ფოტო- და კინომასალების წარმოებისას.

ლიტერატურა

კატეგორია:ვერცხლის ნაერთები